ព័ត៌មាន​អន្តរជាតិ​សង្ខេប៖ ១ សីហា
សេចក្តី​សង្ខេប​ព័ត៌មាន​អន្តរជាតិ​សំខាន់ៗ​ពី​វីអូអេ​ខ្មែរ ​ប្រចាំ​ថ្ងៃ​ច័ន្ទ ទី​១ ខែសីហា ​ឆ្នាំ​២០១១។
សភាប្រទេសថៃបានបើកសម័យប្រជុំថ្មីនៅថ្ងៃច័ន្ទ ចំពេលដែលមានសេចក្ដីសង្ឃឹមថា អនាគតនាយករដ្ឋមន្ដ្រីថ្មី លោក ស្រី យីងឡាក់ ស៊ីនណាវ៉ាត្រា អាចរៀបចំឲ្យមានស្ថេរភាពឡើងវិញ នៅក្នុងប្រទេសក្រោយពីមានភាពវឹកវរនយោបាយអស់រយៈពេល៥ឆ្នាំមក។ មន្ដ្រីតំបន់ក្នុងប្រទេសចិនបានដាក់កំហុសមកលើក្រុមនិយមជ្រុលមូស្លីម ដែលបានទទួលការហាត់ហ្វឹកហ្វឺនក្នុងប្រទេសប៉ាគីស្ថាន ដែលប្រើអំពើឃោរឃៅពីពេលថ្មីៗនេះ ក្នុងខេត្ដបះបោលស៊ិញជាង។ កូរ៉េខាងជើងបានអំពាវនាវសារជាថ្មី ឲ្យមានការចាប់ផ្ដើមការចរចា ភាគី៦ ប្រទេសឡើងវិញ អំពីកម្មវិធីនុយក្លេអ៊ែរ របស់ខ្លួន។ និយាយថា រដ្ឋាភិបាល ប៉េកាំង និងកាកបាតក្រហមសង្គមចិន បានស្នើចូលជួយជាសម្ភារៈសង្គ្រោះគ្រាអាសន្ដ ដល់ រដ្ឋាភិបាលក្រុងព្យុងយ៉ាង ក្នុងការឆ្លើយតបទៅនឹងទឹកជំនន់ធ្ងន់ធ្ងរកាលពីសប្ដាហ៍មុន។ មន្ដ្រីនៃក្រសួងអន្ដោប្រវេសនប្រទេសកូរ៉េខាងត្បូងនិយាយថា បានបញ្ឈប់សមាជិកបីនាក់នៃគណបក្សជំទាស់សេរីប្រជាធិបតេយ្យនិយមរបស់ប្រទេសជប៉ុន នៅពេលជនទាំងនោះធ្វើដំណើរមកដល់អាកាសយានដ្ឋានអន្ដរជាតិនៃក្រុងសេអ៊ូល ថ្ងៃច័ន្ទដោយសង្ឃឹមថានឹងទៅទស្សនាតំបន់ជម្លោះនៅជួរកោះ។ ទាហានអ៊ីស្រាអែល និងទាហានលីប៊ី បានបាញ់ឆ្លងឆ្លើយគ្នានៅតាមព្រំដែន ហើយមន្ដ្រីប្រទេសទាំងពីរ បានបន្ទោសគ្នាទៅវិញទៅមក។ សហរដ្ឋអាមេរិក៖ ទីផ្សារហ៊ុននៅអឺរុបបើកទ្វារដោយមានតម្លៃឡើងខ្ពស់ ដូចគ្នានឹង ទីផ្សារហ៊ុន អាស៊ី កើនខ្ពស់ កាលពីថ្ងៃច័ន្ទ នៅពេលដែលមានព័ត៌មានថាប្រធានាធិបតី បារ៉ាក អូបាម៉ា និង មេដឹកនាំសភា បានទទួលយកកិច្ចព្រមព្រៀងគ្នាមួយ បញ្ចៀសការខកខានមិនអាចសងបំណុល។ ប្រទេសអង់គ្លេស បានអំពាវនាវឲ្យមានការដាក់សម្ពាធអន្ដរជាតិ មកលើប្រទេស ស៊ីរី  នៅចំពេលដែលអ្នកស្រុកភូមិ និង សកម្មជនការពារសិទ្ធិមនុស្សនិយាយថា កងកម្លាំងសន្ដិសុខ ស៊ីរី បានបើកការវាយប្រហារមកលើកណ្ដាលទីក្រុង ហម៉ា ជាថ្ងៃទីពីរ។ មន្ដ្រីនៃក្រសួងស៊ើបការសម្ងាត់ប៉ាគីស្ថាននិយាយថា យន្ដហោះគ្មានមនុស្សបើករបស់ សហរដ្ឋអាមេរិកបានបាញ់កាំជ្រួចផ្លោង ហើយសម្លាប់ជនសង្ស័យជាជនសកម្មប្រយុទ្ធ ៣ នាក់ នៅជិតព្រំដែនជាមួយប្រទេសអាហ្វហ្គានីស្ថាន។ ពួកសកម្មជនស៊ីរីនិយាយ ថាពួកទាហានរដ្ឋាភិបាលគាំទ្រដោយកងរថក្រោះបានបាញ់ទៅលើក្រុមពលរដ្ឋក្នុងការឆ្មក់ វាយប្រហារមួយនៅក្រុងហាម៉ា បណ្តាលឱ្យមនុស្សយ៉ាងតិចណាស់៨០នាក់ស្លាប់។ ប្រធានាធិបតីស.រ.អ. បារ៉ាក់អូបាម៉ា បានមានប្រសាសន៍ថា លោក «មានការរន្ធត់» ដោយអាជ្ញាធរស៊ីរីបានប្រើប្រាស់អំពើហិង្សាប្រឆាំងនឹងប្រជារាស្ត្ររបស់ផងខ្លួនផ្ទាល់ ក្រោយពួកសកម្មជនសិទ្ធិមនុស្សបាននិយាយថា ការវាយប្រហារមួយដោយកងយោធាទៅលើទីក្រុងហាម៉ាបានបណ្តាលឱ្យមនុស្សយ៉ាងតិចណាស់៨០នាក់ស្លាប់។ មេធាវីរបស់អ្នកដើរលេងក្នុងតំបន់ភ្នំជនជាតិអាមេរិកាំងដែលជាប់គុកក្នុងប្រទេសអ៊ីរ៉ង់ពីបទចោទប្រកាន់ថាធ្វើចារកម្មនិយាយថា តុលាការនឹងប្រកាសអំពីសាលក្រមមិនឱ្យហួសពីសប្តាហ៍ក្រោយទេ។ ការបំផ្ទុះគ្រាប់បែកអត្តឃាតក្នុងទ្បានមួយគ្រឿងក្នុងខេត្ត Helmand នៃប្រទេសអាហ្វហ្គានីស្ថានបានបណ្តាលឱ្យប៉ូលីស១២នាក់ និងកុមារម្នាក់ស្លាប់ ដែលជាការវាយប្រហារធំបែបនេះលើកដំបូងនៅតំបន់មួយ ដែលនៅទីនោះកងកម្លាំងរដ្ឋាភិបាលអាហ្វហ្គានីស្ថានបានកាន់កាប់ការទទួលខុសត្រូវខាងសន្តិសុខទាំងស្រុងពីក្រុមទាហានដឹកនាំដោយអង្គការអូតង់។ ពួកអ្នកឃើញហេតុការដោយផ្ទាល់និយាយថា សមាជិកម្នាក់នៃសភាប្រទេសសូម៉ាលីក្នុងទ្វីបអាហ្វ្រិកបានត្រូវបាញ់ស្លាប់ក្នុងរដ្ឋធានី Mogadishu។ លោក Khalif Jire Warfaa បានត្រូវសម្លាប់កាលពីថ្ងៃអាទិត្យនៅសង្កាត់ Hamar Weyne នៃក្រុង Mogadishu។ ប្រទេសប៉ាគីស្ថានបានដាក់កំហិតការរឹតត្បិតខាងការធ្វើដំណើរថ្មីៗលើពួកអ្នកការទូតស.រ.អ. ដែលរស់នៅក្នុងប្រទេសនេះដែលជាសញ្ញាថ្មីបំផុតនៃចំណងទាក់ទងគ្នាដែលអាក្រក់ខ្លាំងទ្បើងៗរវាងសម្ព័ន្ធមិត្តដែលមានវិបត្តិទាំងពីរនេះ ចាប់តាំងពីប្រទេសអាមេរិកបានធ្វើការឆ្មក់វាយប្រហារដែលបានសម្លាប់ អូសាម៉ា ប៊ីនឡាដេន ជាមេដឹកនាំពួកអាល់កៃដាកាលពីដើមឆ្នាំនេះ។ ពួកមេដឹកនាំព្រឹទ្ធសភាស.រ.អ.បានផ្តល់សេចក្តីរាយការណ៍ផ្ទុយគ្នាអំពីថាតើសភានិងសេតវិមានជិតសម្រេចកិច្ចព្រមព្រៀងមួយបែបណាដើម្បីឱ្យរដ្ឋាភិបាលមានប្រាក់សងបំណុលចំនួន១៤,៣លានលានដុល្លារ។